16 vas wat glo spoorstawe steel | Maroela Media
Vermoedelik gesteelde spoorstawe is op verskeie vragmotors aangetref. (Foto: Verskaf)
Altesaam 16 verdagtes is Maandag op Middelburg in Mpumalanga in hegtenis geneem nadat hulle glo met noodsaaklike infrastruktuur in hul besit betrap is.
Die Valke het na bewering inligting ontvang dat mans onder meer spoorstawe in Dullstroom gebuit het en op pad Middelburg toe is.
Volgens kapt. Dineo Lucy Sekgotodi, woordvoerder van die Valke, het die ondersoekspan saam met 'n ondersoeker van Transnet vier vragmotors by Mashcor-skrootmetaalhandelaars op dié dorp aangetref. 'n Vyfde vragmotor wat vol gelaai is met transformators en palissades is ook gevind.
"Die spoorstawe is glo by 'n spoorlyn wat nie meer gebruik word nie, gesteel terwyl die transformators en palissades van 'n werkende substasie gesteel is," het Sekgotodi gesê.
Altesaam 16 verdagtes, waarvan 14 buitelanders, is in hegtenis geneem en aangekla vir die besit van vermoedelik gesteelde goedere, diefstal en beskadiging van noodsaaklike infrastruktuur.
"Die eienaar van die skrootmetaalhandelaar is ook opgespoor en in hegtenis geneem."
Die verdagtes sal na verwagting binnekort in die Middelburg-landdroshof verskyn.
Sabotasie op groot skaal!!
Dis oor die grense oop is vir enige krans atlete en kyk wat kom maak hulle hier!
14 Buitelanders? Daarom sal SA NIE die mas opkom nie….hekke is mos oop vir almal
Is daar nog spoorlyne of treindienste in die OosTransvaal ?
So bly hulle het ook die skrootmetaalhandelaar gevang! Hulle het die grootste skuld aan hierdie diefstalle (asook koperkabels) want as hulle dit NIE koop nie, dan het die skems nie 'n afsetgebied nie en so kan mens dit mos stopsit.